קיווית שחורת-ראש

קִיוִית שְׁחֹרַת-רֹאשׁ (שם מדעי: Vanellus tectus) היא עוף-מים בסוג קיווית. זהו מין יציב, המצוי ברחבי אפריקה שמדרום לסהרה מסנגל ועד אתיופיה, אם כי היא מבצעת תנועות עונתיות. היא מטילה שתיים או שלוש ביצים בקן הממוקם בשקע בקרקע.

התצפית היחידה בישראל, ובכלל במערב הפליארקטי, היא של פרט אחד שנאסף בדרום הערבה בשנת 1863. פרט זה עדיין מוצג במוזיאון להיסטוריה של הטבע בטרינג, אנגליה.

תיאור 
זהו עוף-מים בינוני–גדול, באורך כ-26 ס"מ ובמשקל 100–120 גרם. אלו ציפורים בולטות וקשה לטעות בזיהוין: היא בעלת ראש שחור, מלבד צבע לבן במצח, מתחת למקור, ופס לרוחב הראש והעורף האחורי. יש לה ציצה שחורה כמו לקיווית המצוייצת, והמקור והרגליים אדומים. הזנב לבן עם קצה שחור.

בתעופה,יש לכנפיים העליונות אברות תעופה שחורות וסוככות חומות המופרדות בפס לבן. התת-כנף לבנה עם אברות תעופה שחורות.

מין זה הוא מקנן נפוץ באזורי שפלה לחים הקרובים למים. לעיתים קרובות היא משחרת מזון בבתי גידול יבשים יותר, כמו מגרשי גולף ומדשאות, ומלקטת חרקים וחסרי חוליות אחרים מהקרקע.

לקיווית שחורת-ראש יש קריאת "טנק-טנק" מתכתית.

טקסונומיה ואטימולוגיה 
קיווית שחורת-ראש תוארה לראשונה על-ידי החוקר הצרפתי ז'ורז'-לואי לקלר, הרוזן דה בופון בשנת 1781 ב-Histoire Naturelle des Oiseaux שלו מפרט שנאסף בסנגל. הציפור אוירה גם בלוח צבע על-ידי פרנסואה-ניקולה מרטינט ב-Planches Enluminées D'Histoire Naturelle, אשר הופקה בפיקוחו של אדמה-לואי דאובנטון כדי ללוות את הטקסט של בופון. לא כיתוב הלוח ולא התיאור של בופון כללו שם מדעי, אך בשנת 1783 טבע חוקר הטבע ההולנדי פיטר בודאארט את השם Charadrius tectus במגדיר שלו Planches Enluminées. המין ממוקם כעת בסוג Vanellus, שתואר על-ידי הזואולוג הצרפתי Mathurin Jacques Brisson בשנת 1760.

שם הסוג Vanellus הוא המילה הלטינית עבור קיוויות, הוא מגיע מצורת הקטנה ל-vannus, מעין כברה מקש ששימשה כדי לברור גרגרי חיטה. ההקשר מגיע ככל הנראה בשל הדמיון לצליל חבטות הכנף של הקיוויות. שם המין הספציפי tectus הוא מלטינית ומשמעותו "מכוסה", מהמילה tegere - לכסות (כנראה בשל הציצה השחורה).

תת-מינים 
ישנם שני תת-מינים מוכרים:
 V. t. tectus (פיטר בודארט, 1783) - דרום-מערב מאוריטניה עד אתיופיה, דרומה לחוף השנהב ואוגנדה.
 V. t.latifrons (אנטון רייכנוב, 1881) - דרום סומליה עד מזרח קניה.

לקריאה נוספת 
 Shorebirds – An Identification Guide to the Waders of the World מאת ג'ון מרצ'נט, איי ג'יי פראטר ופיטר היימן,  (כריכה רכה)  (כריכה קשה).

קישורים חיצוניים 

 תצפיות, קטעי וידאו, תמונות וקולות של קיווית שחורת-ראש, באתר eBird
 הקלטות אודיו של קיווית שחורת-ראש, באתר xeno-canto

הערות שוליים 

בעלי חיים שתוארו ב-1783
חופמיים
טקסונים שתוארו בידי פיטר בודארט
ארץ ישראל: חופמיים
סנגל: עופות
גמביה: עופות
בורקינה פאסו: עופות
מאלי: עופות
מאוריטניה: עופות
גינאה: עופות
גינאה ביסאו: עופות
חוף השנהב: עופות
טוגו: עופות
בנין: עופות
ניגריה: עופות
צ'אד: עופות
קמרון: עופות
סודאן: עופות
דרום סודאן: עופות
אתיופיה: עופות
קניה: עופות
אוגנדה: עופות
אריתריאה: עופות